कोरोना वायरस: 24 घंटे में 1.32 लाख नए केस, 2 लाख से ज्यादा लोग हुए ठीक, रिकवरी रेट 93% के ऊपर
स्वास्थ्य मंत्रालय के अनुसार पिछले 24 घंटों के दौरान देसभर में कोरोना वायरस से 2.07 लाख से ज्यादा लोग ठीक हुए हैं और अबतक कुल आ चुके 2.85 करोड़ मामलों में से 2.65 करोड़ लोग पुरी तरह से ठीक हो चुके हैं
नई दिल्ली। देश में आई कोरोना वायरस की दूसरी लहर धीरे धीरे शांत हो रही है और कोरोना के नए मामले घटने के साथ ठीक होने वाले लोगों की संख्या तेजी से बढ़ रही है और अब मौतों के आंकड़े में भी कुछ कमी दर्ज की जा रही है। इसके अलावा देश में कोरोना वायरस के एक्टिव मामले भी लगातार कम हो रहे हैं और रिकवरी की दर में भी सुधार हो रहा है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देशभर में कोरोना वायरस के 132374 मामले सामने आए हैं और कोरोना मरीजों की पहचान के लिए 20.75 लाख से ज्यादा टेस्ट किए गए हैं, यानि संक्रमण की दर 6.37 प्रतिशत रही है। स्वास्थ्य मंत्रालय के अनुसार पिछले 24 घंटों के दौरान देश में कोरोना वायरस के एक्टिव मामलों में 77420 की कमी आई है और अब 16.35 लाख एक्टिव केस बचे हैं। स्वास्थ्य मंत्रालय के अनुसार पिछले 24 घंटों के दौरान देसभर में कोरोना वायरस से 2.07 लाख से ज्यादा लोग ठीक हुए हैं और अबतक कुल आ चुके 2.85 करोड़ मामलों में से 2.65 करोड़ लोग पुरी तरह से ठीक हो चुके हैं, यानि देश में अब कोरोना वायरस से रिकवरी की दर 93 प्रतिशत के ऊपर पहुंच गई है। पिछले 24 घंटों के दौरान देश में कोरोना की वजह से 2713 लोगों की जान गई है और अबतक यह वायरस देश में 3.40 लाख से ज्यादा लोगों की मौत का कारण बन चुका है। कोरोना वायरस के खिलाफ लड़ाई में वैक्सीन के टीकाकरण का अभियान भी जोर पकड़ चुका है। पिछले 24 घंटों के दौरान देशभर में 28.75 लाख से ज्यादा लोगों को वैक्सीन का टीका लगाया जा चुका है। अबतक देश में कुल 22.41 करोड़ लोगों को वैक्सीन मिली है जिनमें 17.85 करोड़ लोगों को पहली डोज ही मिल पायी है और 4.56 करोड़ को दोनों डोज लग चुकी हैं।